ബിയര് ടെസ്റ്റ് ചെയ്ത് ആദ്യദിനം, ബെവ്കോ ഓണ്ലൈന് വില്പന തകൃതി തിരുവനന്തപുരം: ബെവ്റിജസ് കോര്പ്പറേഷന്റെ ചില്ലറ വില്പനശാലകളിലെ തിരക്കും ക്യൂവും കുറയ്ക്കുന്നതിനായി ഏര്പ്പെടുത്തിയ ഓണ്ലൈന് സംവിധാനം വഴി ആദ്യദിനം വില്പന തകൃതി. തിരുവനന്തപുരം, എറണാകുളം, കോഴിക്കോട് ജില്ലകളിലെ തെരഞ്ഞെടുത്ത ഔട്ട്ലറ്റുകളില് മാത്രമാണ് ഓണ്ലൈന് വഴി വില്പന നടത്താനുള്ള സംവിധാനം ആദ്യഘട്ടത്തില് ഒരുക്കിയിരുന്നതെങ്കിലും മദ്യം ബുക്ക് ചെയ്യാനുള്ള പോര്ട്ടലില് പരീക്ഷണങ്ങള്ക്കായി വിവിധ ജില്ലകളില് നിന്നും ബുക്കിങ് എത്തുന്നുണ്ട്. പരീക്ഷണത്തിനെത്തുന്നവരെല്ലാം മദ്യത്തെ അപേക്ഷിച്ച് വില താരതമ്യേന കുറവായ ബിയര് ആണ് ബുക്ക് ചെയ്യുന്നത്. മൊബൈല് ഫോണ് വഴി ഇന്നലെ ബുക്കിങ് ലഭിച്ച 53 ശതമാനം പേരും ബിയര് തന്നെയാണ് സെലക്റ്റ് ചെയ്തിരിക്കുന്നത്. തിരുവനന്തപുരം പഴവങ്ങാടി, എറണാകുളം ഗാന്ധിനഗര്, കോഴിക്കോട് പാവമണി ഔട്ട്ലറ്റുകളില് മാത്രമാണ് ഓണ്ലൈനായി തുക അടച്ച് ബുക്ക് ചെയ്ത് മദ്യം വാങ്ങുന്നതിനുമുള്ള സൗകര്യം. ഈ മൂന്ന് ഔട്ട്ലറ്റുകളിലും സാധാരണ വില്പനയുടെ മൂന്ന് ശതമാനത്തോളം പേര് ഇന്നലെ ഉച്ചവരെ ബുക്ക് ചെയ്തിട്ടുണ്ട്. മദ്യം വാങ്ങേണ്ടവര് പുതിയ സംവിധാനം പരിശീലിച്ച് വരികയാണെന്നും ഇതുവരെ ബുക്കിങിന് തടസമൊന്നും ഉണ്ടായിട്ടില്ലെന്നും ബെവ്കോ ഉദ്യോഗസ്ഥര് മെട്രൊ വാര്ത്തയോട് പറഞ്ഞു. ബിയര് ബുക്കിങ് ആണ് കൂടുതലും എത്തിയത്. അതിന് പിന്നാലെ പ്രിമിയം ബ്രാന്ഡുകളും ബുക്ക് ചെയ്തിട്ടുണ്ട്. റം, ബ്രാണ്ടി എന്നിവ ബുക്കിങ്ങില് പിന്നിലാണ്.രാവിലെ ബുക്ക് ചെയ്ത പലരും വൈകുന്നേരം വാങ്ങുന്നതിനാണ് താല്പര്യം കാണിക്കുന്നത്. ഔട്ട്ലറ്റുകളിലെ കണക്കുകളും ഇത് വ്യക്തമാക്കുന്നുണ്ടെന്നും ബെവ്കോ പറയുന്നു. വെബ്സൈറ്റില് സ്വന്തമായൊരു പ്രൊഫൈല് ഉണ്ടാക്കി മദ്യം ബുക്ക് ചെയ്താല് പിന്നീട് എപ്പോള് വേണമെങ്കിലും പാസ്വേര്ഡ് ഉപയോഗിച്ച് ലോഗിന് ചെയ്യാം. ഇങ്ങനെ ലോഗിന് ചെയ്താല് ആവശ്യമുള്ള ബ്രാന്ഡ് സെലക്റ്റ് ചെയ്ത് നേരെ പണം അടയ്ക്കാനുള്ള സംവിധാനത്തിലെത്തും. ഇവിടെ പണം അടച്ച ശേഷം മൊബൈല് ഫോണില് എത്തുന്ന മെസേജ് അല്ലെങ്കില് ക്വുആര് കോഡ് ഔട്ട്ലറ്റിലെത്തി കാണിച്ചാല് അന്നേ ദിവസം ഇഷ്ടമുള്ള സമയത്ത് മദ്യം വാങ്ങി മടങ്ങാം. ബുക്ക് ചെയ്ത മദ്യം നിങ്ങളുടെ പേരില് പ്രത്യേകം മാറ്റിവയ്ക്കും. പക്ഷേ അന്ന് രാത്രി 8 മണിക്ക് മുമ്ബായി വാങ്ങണം. ക്യാന്സല് ചെയ്യാനാകില്ല. പരീക്ഷണാടിസ്ഥാനത്തില് നടപ്പാക്കിയ പദ്ധതി വിജയകരമായെന്ന വിലയിരുത്തലില് മറ്റിടങ്ങളിലും സൗകര്യം ലഭ്യമാക്കും. ബുക്കിങ്ങില് പ്രശ്നങ്ങളുണ്ടായാല് പരിഹാരത്തിന് ksbchelpgmail.com എന്ന വിലാസത്തില് സന്ദേശമയക്കാം. കൂടുതല് ഔട്ട്ലെറ്റുകളില് പദ്ധതി നടപ്പാക്കും: ഓണ്ലൈന് ബുക്കിങ് ഇങ്ങനെ https:booking.ksbc.co.in എന്ന ലിങ്കിലൂടെ മൊബൈല് ഫോണിലും കംപ്യൂട്ടര് വഴിയും ഓണ്ലൈന് ബുക്കിങ് നടത്താം. ഉപഭോക്താക്കള് സ്വന്തം മൊബൈലില് നമ്ബര് നല്കി അതില് ലഭ്യമാകുന്ന ഒറ്റിപി ടൈപ്പ് ചെയ്ത് വെരിഫൈ ചെയ്ത് രജിസ്ട്രേഷന് പൂര്ത്തിയാക്കണം ഉപഭോക്താക്കളുടെ പ്രൊഫൈല് ക്രിയേറ്റ് ചെയ്യാന് പേരും ഇമെയില് ഐഡിയും ജനനത്തീയതിയും പാസ് വേഡും നല്കണം. ജില്ലയും ചില്ലറ വില്പനശാലയും അവിടെ ലഭ്യമായ മദ്യ ഇനങ്ങളുടെ വിവരങ്ങളും ഇതോടെ ലഭ്യമാകും. വേണ്ട മദ്യം തെരഞ്ഞെടുത്ത് കാര്ട്ടില് ചേര്ത്തതിനുശേഷം ആയതിലേക്കുള്ള തുക പ്ലെയിസ് ഓര്ഡര് എന്ന ബട്ടണില് ക്ലിക്ക് ചെയ്ത് അടയ്ക്കാന് ഇതില് ചേര്ത്തിട്ടുള്ള പെയ്മെന്റ് ഗേറ്റ്വേയിലേക്ക് പോകണം. ഇതില് വരുന്ന നിര്ദേശാനുസരണം പേയ്മെന്റ് നടത്താം. റഫറന്സ് നമ്ബര്, ചില്ലറ വില്പനശാലയുടെ വിവരങ്ങളും മദ്യം കൈപ്പറ്റേണ്ട സമയവും അടങ്ങിയ ഒരു എസ്എംഎസ് സന്ദേശം പിന്നീട് രജിസ്റ്റര് ചെയ്ത് മൊബൈല് നമ്ബറിലേക്ക് ലഭിക്കും. എസ്എംഎസ് സന്ദേശത്തിലുള്ള റഫറന്സ് നമ്ബര് നല്കി ബുക്ക് ചെയ്ത് മദ്യം വാങ്ങാം.